
Text rozhodnutia
Súd: Krajský súd Trnava Spisová značka: 23Sd/44/2016 Identifikačné číslo súdneho spisu: 2016200265 Dátum vydania rozhodnutia: 06. 03. 2017 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2017:2016200265.3 ROZSUDOK V MENE SLOVENSKEJ REPUBLIKY Krajský súd v Trnave v konaní pred sudcom JUDr. Pavlom Laczom v právnej veci navrhovateľky: W. A., nar. XX.XX.XXXX, bytom A. U. XXX, XXX XX A. U. proti odporkyni: Sociálna poisťovňa - ústredie, Ul. 29 augusta 8, 813 63 Bratislava, o preskúmanie zákonnosti rozhodnutia odporkyne zo dňa 14.11.2015 č. XXX XXX XXXX X takto r o z h o d o l : Krajský súd napadnuté rozhodnutie odporkyne Sociálnej poisťovne - ústredie Bratislava zo dňa 14.11.2015 č. XXX XXX XXXX X p o t v r d z u j e. Navrhovateľke súd nárok na náhradu trov konania n e p r i z n á v a. o d ô v o d n e n i e : 1.Napadnutým rozhodnutím odporkyne zo dňa 14.11.2015 č. XXX XXX XXXX X odporkyňa podľa § 70 a § 71 zákona č. 461/2003 Z.z. o sociálnom poistení v znení neskorších predpisov, zamietla žiadosť navrhovateľky o invalidný dôchodok zo dňa 16.10.2015. 2.Svoje rozhodnutie odporkyňa odôvodnila tým, že podľa posudku posudkového lekára sociálneho poistenia Sociálnej poisťovne pobočky Galanta zo dňa 16.10.2015 nie je navrhovateľka invalidná, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť viac ako 40% v porovnaní so zdravou fyzickou osobou. 3.Navrhovateľka podala dňa 04.01.2016 odvolanie priamo na Sociálnu poisťovňu, ústredie, ktoré bolo tunajšiemu súdu doručené dňa 26.04.2016, v ktorom namietala, že pri posudzovaní zdravotného stavu jej nebol zohľadnený ďalší posun stavca, ktorý bol zistený po troch mesiacoch po operácii na kontrole na neurochirurgii v Nových Zámkoch. Uviedla, že čaká na výsledky magnetickej rezonancie zo dňa 8.12.2015 a následné konzultácie. 4.Z písomného vyjadrenia odporkyne zo dňa 29.4.2016 vyplýva, že zdravotný stav navrhovateľky bol posudzovaný viacerými posudkovými lekármi, ktorí zhodne zotrvali na pôvodnom posudku, že navrhovateľka nie je invalidná podľa § 71 ods. 1 zákona, lebo jej miera poklesu schopnosti vykonávať zárobkovú činnosť nie je vyššia ako 40 % v porovnaní so zdravou fyzickou osobou. 5.Krajský súd preskúmal napadnuté rozhodnutie na pojednávaní konanom dňa 06.07.2016, 26.10.2016 a 6.3.2017 podľa § 244 ods. 1, 2 a 3 O.s.p., a § 250l ods. 1 a 2 O.s.p. a dospel k záveru, že napadnuté rozhodnutie odporkyne je správne. 6.Na pojednávaní konanom dňa 06.07.2016 navrhovateľka predložila súdu ďalšie lekárske správy, ktoré podľa jej názoru potvrdzujú zhoršenie jej zdravotného stavu. Z uvedeného dôvodu bolo pojednávanie odročené na neurčito za účelom znovu posúdenia zdravotného stavu navrhovateľky, s prihliadnutím na predložené lekárske správy. 7.Na pojednávaní konanom dňa 26.10.2016 sa navrhovateľka k oboznámenej lekárskej správe zo dňa 14.9.2016 vyjadrila v tom zmysle, že ani s touto lekárskou správou nesúhlasí, čaká na termín operácie, doložila nové lekárske správy a preto bolo pojednávanie opätovne odročené na neurčito, za účelom znovu posúdenia zdravotného stavu navrhovateľky, s prihliadnutím na predložené lekárske správy. 8.Na pojednávaní konanom dňa 06.03.2017 sa navrhovateľka k oboznámenej lekárskej správe zo dňa 15.12.2016 vyjadrila, že ona mala výsledky z magnetickej rezonancie aj s popisom, pričom bola v Nových Zámkoch na neurochirurgii, kde jej robili aj dynamické röngeny, pričom posudková lekárka ju žiadala, aby priniesla popis týchto dynamických röngenov. V Nových Zámkoch na neurochirurgii jej lekári povedali, že takéto popisy sa nerobia, robí si to sám neurochirurg. Ďalej uviedla, že by sa mala podrobiť ďalšej operácii chrbtice a nakoľko prešla z poisťovne Union do Všeobecnej zdravotnej poisťovne, preto sa oddialil termín operácie. Predpokladá sa, že operácia bude vykonaná v mes. apríl, resp. máj t.r.. 7.Poverená zástupkyňa odporkyne na pojednávaní uviedla, že žiada napadnuté rozhodnutie ako vecne správne potvrdiť, nakoľko pri rozhodovaní o žiadosti navrhovateľky o invalidný dôchodok bol rozhodujúci jej zdravotný stav v čase podania žiadosti a to obdobie konca r.2015. 8.Podľa § 244 ods. 1,2,3 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie a postup správneho orgánu"). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 250l ods. 1, 2 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 70 zákona č.461/2003 Z.z. o sociálnom poistení v znení neskorších predpisov (1) Poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. (2) Fyzická osoba má nárok na invalidný dôchodok aj vtedy, ak sa stala invalidnou v období, v ktorom je nezaopatreným dieťaťom a má na území Slovenskej republiky trvalý pobyt. Nárok na invalidný dôchodok tejto fyzickej osobe vzniká najskôr odo dňa dovŕšenia 18 rokov veku. Nárok na invalidný dôchodok má aj fyzická osoba, ktorá sa stala invalidnou počas doktorandského štúdia v dennej forme, nedovŕšila 26 rokov veku a má na území Slovenskej republiky trvalý pobyt. Podľa § 71 ods. 1 zákona č.461/2003 Z.z. o sociálnom poistení v znení neskorších predpisov (1) Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 4 zákona č.461/2003 Z.z. o sociálnom poistení v znení neskorších (4) Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 8 zákona č.461/2003 Z.z. o sociálnom poistení v znení neskorších (8) Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. 9.Z predloženého spisového materiálu krajský súd zistil, že na základe posudku posudkového lekára Sociálnej poisťovne pobočka Galanta zo dňa 16.10.2015, ktorý bol vypracovaný na základe žiadosti navrhovateľky o invalidný dôchodok, bolo konštatované, že navrhovateľka má pokles schopnosti vykonávať zárobkovú činnosť len 20% v porovnaní so zdravou fyzickou osobou, keď za rozhodujúce zdravotné postihnutie bolo určené - choroba podporného a pohybového aparátu, kapitola XV., oddiel E, dorzopatia, deformujúca dorzopatia a spondylopatia, položka 4 - stavy po operácii chrbtice a medzistavcových platničiek písm. a) s miernym reziduálnym funkčným nálezom s mierou poklesu schopnosti 20%. Na základe opravného prostriedku navrhovateľky bol zdravotný stav navrhovateľky posudzovaný aj ďalšími posudkovými lekármi a to dňa 15.3.2016 posudkovým lekárom Sociálnej poisťovne, pobočka Galanta, dňa 21.4.2016 posudkovým lekárom Sociálnej poisťovne - ústredie a dňa 15.12.2016 posudkovým lekárom Sociálnej poisťovne - ústredie, kde posudkoví lekári zotrvali zhodne na záveroch posudku, ktorý bol podkladom pre vypracovanie napadnutého rozhodnutia, pričom konštatovali, že navrhovateľka síce doložila v priebehu konania nové lekárske správy, ktoré však nepreukazovali zhoršenie jej zdravotného stavu. Posudkoví lekári konštatovali, že pooperačný priebeh bol bez komplikácií, došlo k zmierneniu bolestí v krížoch a v parestézii v pravej nohe a nové lekárske správy doložené navrhovateľkou neindikujú zhoršenie zdravotného stavu v tomto smere. 10.Navrhovateľka v priebehu celého konania uvádza, že sa má podrobiť ďalšej operácii chrbtice, túto skutočnosť uvádzala aj na pojednávaní dňa 06.07.2016, ako aj na poslednom pojednávaní dňa 6.3.2017, pričom doposiaľ sa tejto operácii nepodrobila a krajský súd ju v tomto smere poučil, že v prípade, že sa tejto operácii podrobí a príde k zmene jej zdravotného stavu, ktorý bude odôvodňovať záver o jeho zhoršení, môže navrhovateľka opätovne požiadať Sociálnu poisťovňu o prehodnotenie jej zdravotného stavu a o priznanie invalidného dôchodku. 11.Krajský súd rovnako ako posudkoví lekári musí konštatovať, že navrhovateľka nepreukázala, že by posudkoví lekári nezhodnotili všetky jej zdravotné postihnutia, ktoré by mohli mať vplyv na určenie výšky miery poklesu schopnosti vykonávať zárobkovú činnosť, ktorá je jedným z rozhodujúcich ukazovateľov resp. činiteľov pre určenie výšky invalidného dôchodku resp. pre určenie či osoba je invalidná resp. invalidná nie je. 12.Krajský súd konštatuje, že odporkyňa pri rozhodovaní o žiadosti navrhovateľky postupovala v súlade so zákonom. 13. Vzhľadom na vyššie uvedené skutočnosti súd rozhodol tak ako je uvedené vo výrokovej časti tohto rozsudku. 14. O náhrade trov konania rozhodol krajský súd v súlade s ustanovením § 250k ods. 1 O.s.p., keď procesne neúspešnej navrhovateľke nárok na náhradu trov konania nepriznal. Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2017:2016200265.3 (dáta aktuálne k 5. 11. 2026). Záväzné je znenie zverejnené súdom.




